ธปท.ชี้ลดดอกเบี้ยเพื่อตั้งรับความเสี่ยงศก.โลก
ธปท.ชี้ลดดอกเบี้ยไม่ได้ส่งสัญญาณเศรษฐกิจปีหน้าจะแย่ลง แต่ต้องการตั้งการ์ดหรือมีเครื่องมือรับความเสี่ยงที่ไม่แน่นอนจากภาวะเศรษฐกิจโลก
18 ต.ค. 2555

ธปท.ชี้ลดดอกเบี้ยไม่ได้ส่งสัญญาณเศรษฐกิจปีหน้าจะแย่ลง แต่ต้องการตั้งการ์ดหรือมีเครื่องมือรับความเสี่ยงที่ไม่แน่นอนจากภาวะเศรษฐกิจโลก
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า การปรับลดดอกเบี้ยลง 0.25% เหลือ 2.75% ของคณะกรรมการนโยบายการเงิน(กนง.)ไม่ไช่การส่งสัญาณว่าเศรษฐกิจไทยในปีหน้าจะแย่ลงกว่าเดิม สถานการณ์เศรษฐกิจในขณะนี้ไม่ได้บ่งบอกชัดเจนขนาดนั้น เพียงแต่ธปท.ต้องการเตรียมการรองรับความเสี่ยงไว้ล่วงหน้าเสมือนการทำประกันไว้เป็นเบาะรองรับเศรษฐกิจที่อาจได้รับผลกระทบจากเศรษฐกิจโลก เป็นการตั้งการ์ดไว้ก่อน เพราะไม่มีใครรู้ล่วงหน้าว่าเศรษฐกิจปีหน้าจะเป็นอย่างไร รวมถึงผลการเลือกตั้งสหรัฐจะออกมาอย่างไร
อย่างไรก็ตาม ธปท.จะมีการแถลงผลการประเมินอัตราการเขยายตัวทางเศรษฐกิจไทย(จีดีพี)ปีนี้และปีหน้า รวมถึงคาดการณ์เงินเฟ้ออย่างเป็นทางการอีกครั้ง ในวันที่ 26 ต.ค.นี้ แต่ปีนี้ยังเชื่อว่าจีดีพีจะโตได้ที่ 5.7%
“ที่ธปท.ลดดอกเบี้ยลง 0.25% ไม่ใช่สัญญาณดอกเบี้ยขาลง ส่วนแบงก์พาณิชย์จะลดดอกเบี้ยลงตามหรือไม่ คิดว่าแบงก์คงนำข้อมูลนี้ไปประเมินอีกระยะหนึ่ง แม้ว่าดอกเบี้ยการปล่อยกู้ของแบงก์จะไม่เกี่ยวข้องดอกเบี้ยนโยบายร้อยเปอร์เซ็นต์ แต่ก็มีส่วนเกี่ยวข้องกันอยู่ ซึ่งตอนนี้ดอกเบี้ยกู้ยืมระยะสั้นและระยะยาว ผลตอบแทนพันธบัตรปรับลดลงแล้ว” นายประสารกล่าว
ทั้งนี้ ธปท.ได้ปรับลดดอกเบี้ยลงครั้งแรกตั้งแต่ 25 ม.ค.ปีนี้เป็นต้นมาที่คงดอกเบี้ยมาตลาดการประชุมกนง. 6 ครั้งที่ผ่านมา โดยเหลือการประชุมดอกเบี้ยนโยบายปีนี้อีก 1 ครั้งคือวันที่ 28 พ.ย.ที่จะถึงนี้